བགྲོ་གླེང་གཏམ་བཤད་པ་བོད་མི་མང་སྤྱི་འཐུས་ཆོས་སྐྱོང་དབང་ཕྱུག་ལགས་ཀྱིས།འབྱུང་འགྱུར་གྱི་བཀའ་སྤྱིའི་འོས་འདེམས་ཚད་ལྡན་ཡོང་མིན་ནི་མི་མང་གིས་ཆ་ཤས་ལེན་མིན་ལ་རག་ལས་ཡོད་པ་རེད།༸གོང་ས་མཆོག་གིས་མི་མང་ལ་འགན་དབང་གནང་བ་བཞིན།ང་ཚོ་མང་གཙོའི་སྦྱོང་བརྡར་རང་ལ་འབད་དགོས་ཀྱི་འདུག་ཅེས་གཏམ་བཤད་སྤེལ་སོང་།དེ་ནས་བོད་ཀྱི་བུད་མེད་ཚོགས་པའི་ཚོགས་གཙོ་ཀིརྟི་སྒྲོལ་དཀར་ལྷ་མོ་ལགས་ཀྱིས།ང་ཚོ་མི་མང་གིས་རིན་པ་གང་ཡང་མ་སྤྲད་པའི་མང་གཙོའི་རིན་ཐང་ཤེས་པའི་ཐོག་ནས་མང་གཙོའི་ཆ་ཤས་ལེན་དགོས་ཀྱི་འདུགའབྱུང་འགྱུར་ཀྱི་བཀའ་ཁྲི་འོས་འཚམས་ཤིག་ཡོང་མིན་དེ་མི་མང་གི་ལག་པས་གྲ་སྒྲིག་དགོས་ཀྱི་འདུག་ཅེས་གསུངས་སོང་ལ།བོད་མིའི་སྤྱི་མཐུན་མཉམ་འབྲེལ་ཚོགས་གཙོ་སྤྱི་ཟུར་པདྨ་བདེ་ལེགས་ཀྱིས།༸གོང་ས་སྐྱབས་མགོན་ཆེན་པོས་༡༩༦༠རེ་གྲངས་ནང་།དུས་ཚོད་དང་ཛ་དྲག་དཀའ་ངལ་ལ་མ་འཛེམས་པར།བོད་ཆོལ་གསུམ་གཅིག་སྒྲིལ་གྱིས་མང་གཙོའི་ངོ་བོའི་ཐོག་བཙན་བྱོལ་གཞུང་འདི་བཙུགས་པ་རེད།མང་གཙོ་ཚད་ལྡན་ཡག་པོ་ཡོང་མིན་དེ་ང་ཚོ་མི་མང་གིས་འགན་ཁུར་མིན་ལ་རག་ལས་ཡོད་པས་མང་གཙོའི་གོ་རྟོགས་དགོས་པ་དང།མི་མང་གིས་ཐོབ་ཐང་རྩོད་པ་བཞིན་འགན་ཁུར་བྱེད་དགོས་ཀྱི་ཡོད་རེད།སྤྱི་འཐུས་ཡང་༸རྒྱལ་བའི་བཀའ་སྒྲུབ་མཁན་དང་མི་མང་བློ་ཕམ་དུ་མི་འཇུག་མཁན།བཀའ་ཁྲི་ཡང་རང་ཚུགས་ཐུབ་པ་དང་ཆབ་སྲིད་གོ་རྟོགས་ལྡན་པའི་སྙིང་སྟོབས་ཅན་ཞིག་འདེམས་དགོས་ཀྱི་འདུག་ཅེས་གསུངས་སོང།གཞོན་ལྷན་གྱི་ཚོགས་གཞོན་ཟུར་པ་བློ་བཟང་ཡེ་ཤེས་ལགས་ཀྱིས།ང་ཚོས་ལོ་ངོ་༥༠ནང་རྒྱ་ནག་ལ་མང་གཙོའི་ལྟ་གྲུབ་དང་མང་གཙོའི་གཞུང་འདི་ངོམ་སོ་བྱེད་ཀྱི་ཡོད་པ་རེད།དེ་ཡང་ང་ཚོའི་འགོ་ཁྲིད་སུ་འདྲ་ཞིག་ཡིན་ཡང་མི་མང་གིས་འོས་འདེམས་བྱེད་ཀྱི་ཡོད་པས་དོན་ལ་གནས་པ་ཞིག་རེད།ཡིན་ན་ཡང་ད་དུང་སྲོལ་རྒྱུན་གྱི་བསམ་བློ་ཅན་དང།མང་གཙོ་ཁ་འཁྱེར་བ་ཚོ་དང་མི་མང་གིས་༸གོང་ས་མཆོག་གི་བཀའ་དགོངས་ལག་བསྟར་མ་ཐུབ་པ་དང།གྲོས་ཚོགས་སུ་གྲོས་ཆོད་འཇོག་མ་ཐུབ་པའི་གནས་ཚུལ་ཡོད་པ་རེད་ཅེས་དང།མི་མང་གིས་འཐེན་འཁྱེར་དང་ཕྱོགས་རེས་མིན་པའི་འོས་བསྡུས་ཆ་ཤས་ལེན་དགོས་ཀྱི་རེད་ཅེས་སོགས་གསུངས་སོང་།དེ་རྗེས་ཉམས་ཞིབ་པ་ཀླུ་མཁར་བྱམས་ལགས་ཀྱིས།ང་ཚོས་ག་རེ་བཤད་ཀྱང་ང་ཚོའི་ཆབ་སྲིད་པ་ཚོས་ལག་བསྟར་བྱེད་ཀྱི་མ་རེད།བཤད་ནས་ཕན་ཐོགས་ཀྱི་ཡོད་མེད་ཀྱང་ཤེས་ཀྱི་མི་འདུག་ཅེས་དང་།ད་ལྟ་གོང་གི་བཤད་མཁན་ཚང་མས་༸གོང་ས་མཆོག་གི་གསོལ་རས་གནང་བ་དང་བཀའ་དྲིན་ཁོ་ན་རེད་ཅེས་གླེང་སོང་།དེ་རེད།ཡིན་ཡང་ང་ཚོའི་མང་གཙོའི་བརྒྱུད་རིམ་ཁྲོད་རྒྱལ་གཅེས་པ་དང།ཤེས་ཡོན་ཅན་མང་པོ་ཞིག་གིས་དཀའ་ངལ་དང་བློས་བཏོང་བྱས་ཡོད་པ་ཡང་བརྗེད་ཉན་གྱི་མ་རེད་ཅེས་སོགས་གསུངས་སོང།